《送傅国华墨卿赴保塞簿》
宋代·程俱

闭门坐咄咄，出门长太息。问之何为尔，岁月亦可惜。

褰衣临大河，跬步燕粤隔。回车抚长剑，玉食惨无色。

男儿重性命，慷慨轻远适。非关饥所驱，岂为五鼎食。

国华浙东来，触热向河北。行行四千里，易若持被直。

怪无怀土念，语软心似石。要令饱辛勤，不使鸩安逸。

顾余一畸士，束发守编策。夜阑相对语，耿耿气横臆。

保州几穷塞，百里望疆埸。萧萧易水寒，壮士不复得。

君家义阳侯，尺八建雄绩。时平廓信度，胡颈安足赤。

深藏百僚底，聊作青衫客。吾徒会时须，要子继休奕。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。